CELEX: 
Language: et
Date: 2019-08-13 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse ja muudetakse Euroopa Parlamendi ja nõukogu direktiivi 2014/94/EL seoses L-kategooria mootorsõidukite laadimispunktidega, siseveelaevade kaldaäärse elektrivarustusega, maanteetranspordi vesinikuvarustusega ning maantee- ja veetranspordi maagaasivarustusega ning tunnistatakse kehtetuks delegeeritud määrus (EL) 2018/674

SELETUSKIRI
            
            
               DELEGEERITUD ÕIGUSAKTI TAUST
            
            
               Direktiiviga 2014/94/EL volitatakse komisjoni:
            
            
               (a)võtma kooskõlas artikliga 8 vastu delegeeritud õigusakte, et täiendada või ajakohastada artiklit 4 ning II lisa punkte 1.3, 1.4, 1.5, 1.6, 1.7 ja 1.8;
            
            
               (b)ajakohastama II lisa punktis 2 sätestatud tehnilistes kirjeldustes osutatud viiteid standarditele;
            
            
               (c)täiendama artiklit 6 ning ajakohastama II lisa punktis 3 sätestatud või tulevikus sätestatavates tehnilistes kirjeldustes osutatud viiteid standarditele.
            
            
               Direktiivi 2014/94/EL sätete rakendamiseks ja kooskõlas määruse (EL) nr 1025/2012
                  1
                artikli 10 lõikega 1 on Euroopa Komisjon andnud Euroopa standardiorganisatsioonidele
                  2
                volituse töötada välja ja võtta vastu asjakohased Euroopa standardid või muuta olemasolevaid. See volitus võimaldab kehtestada Euroopa standarditega tehnilised kirjeldused, et tagada koostalitlusvõime ühe lahendusega. Volituse kohaselt peaksid need kirjeldused võimaluse korral põhinema kehtivatel rahvusvahelistel standarditel.
            
            
               Kui Euroopa standardiorganisatsioonid võtavad vastu asjakohased standardid, tuleb vastu võtta mitmesugused komisjoni delegeeritud määrused. Kõnealustes delegeeritud määrustes tuleb sätestada vähemalt 24 kuu pikkused üleminekuperioodid enne seda, kui asjakohased tehnilised kirjeldused või nende muudetud versioonid muutuvad kasutuselevõetava või ajakohastatava taristu suhtes siduvaks.
            
            
               Komisjoni 17. novembri 2017. aasta delegeeritud määruse (EL) 2018/674 (millega täiendatakse Euroopa Parlamendi ja nõukogu direktiivi 2014/94/EL seoses L-kategooria mootorsõidukite laadimispunktidega, siseveesõidukite kaldaäärse elektrivarustusega ja veesõidukite veeldatud maagaasi tanklatega ning muudetakse kõnealust direktiivi gaasilise vesiniku tankimiseks ette nähtud mootorsõidukite ühenduspesade osas), mis asendatakse käesoleva komisjoni delegeeritud määrusega, võttis komisjon vastu 17. novembril 2017.
            
            
               Käesolev komisjoni delegeeritud määrus kajastab ülalnimetatud komisjoni delegeeritud määruse ajakohastamisi, mis on tehtud pärast mõnede liikmesriikide taotlusi ja uusi muudatusi, mille on välja töötanud Euroopa Standardikomitee maagaasi- ja vesinikuvarustuse standardite puhul.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjoni delegeeritud määruse ettevalmistamise eri etappides konsulteeriti säästva transpordi foorumis osalenud liikmesriikide ekspertidega.
            
            
               Euroopa standardiorganisatsioon, Euroopa Standardikomitee (CEN), Euroopa Elektrotehnika Standardikomitee (CENELEC) ja Reini laevaliikluse keskkomisjon (CCNR) kinnitasid, et nad on kavandatava tekstiga nõus.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva komisjoni delegeeritud määrusega tunnistatakse kehtetuks komisjoni 17. novembri 2017. aasta delegeeritud määrus (EL) 2018/674 ning täiendatakse ja muudetakse direktiivi 2014/94/EL kooskõlas selle direktiivi artikliga 8.
            
            
               Kõige asjakohasem delegeeritud õigusakti vorm on määrus, sest sellega muudetakse kehtivat määrust ning seda ei ole vaja liikmesriigi õigusaktidega üle võtta ning sellega tagatakse suurem ühtlustamine ja sujuv jõustumine.
            
            
               KOMISJONI DELEGEERITUD MÄÄRUS (EL) …/…,
            
            
               13.8.2019,
            
            
               millega täiendatakse ja muudetakse Euroopa Parlamendi ja nõukogu direktiivi 2014/94/EL seoses L-kategooria mootorsõidukite laadimispunktidega, siseveelaevade kaldaäärse elektrivarustusega, maanteetranspordi vesinikuvarustusega ning maantee- ja veetranspordi maagaasivarustusega ning tunnistatakse kehtetuks delegeeritud määrus (EL) 2018/674
            
         
         
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 22. oktoobri 2014. aasta direktiivi 2014/94/EL alternatiivkütuste taristu kasutuselevõtu kohta,
                  3
                eelkõige selle artikli 4 lõiget 14, artikli 5 lõiget 3 ja artikli 6 lõiget 11, 
            
            
               ning arvestades järgmist:
            
            
               (1)Komisjoni standardimistöö eesmärk on tagada, et tankimis- ja laadimispunktide koostalitluse tehnilised kirjeldused oleksid kindlaks määratud Euroopa või rahvusvahelistes standardites ja et nendes kirjeldustes võetaks arvesse kehtivaid Euroopa standardeid ja asjakohast rahvusvahelist standardimistegevust.
            
            
               (2)Vastavalt Euroopa Parlamendi ja nõukogu määruse (EL) nr 1025/2012
                  4
                artikli 10 lõikele 1 taotles komisjon
                  5
               , et Euroopa Standardikomitee (CEN) ja Euroopa Elektrotehnika Standardikomitee (CENELEC) töötaksid välja ja võtaksid vastu asjakohased Euroopa standardid või muudaksid kehtivaid Euroopa standardeid maantee- ja meretranspordi ning siseveeliikluse elektrivarustuse kohta; maanteetranspordi vesinikuvarustuse kohta; maantee- ja meretranspordi ning siseveeliikluse maagaasi- ja biometaanivarustuse kohta. 
            
            
               (3)Euroopa tööstus on heaks kiitnud CENi ja CENELECi koostatud standardid, et kogu liidus oleks tagatud eri kütuseid kasutavate maismaa- ja veesõidukite liikumine. CEN ja CENELEC soovitasid komisjonil lisada need standardid liidu õigusraamistikku. Direktiivi 2014/94/EL II lisas osutatud tehnilisi kirjeldusi tuleks seepärast vastavalt täiendada või muuta. 
            
            
               (4)Käesoleva delegeeritud määruse kontekstis viitavad koostalitlusvõimet käsitlevad sätted üksnes laadimispunktide ja tanklate suutlikkusele pakkuda energiat, mis ühildub kõigi sõidukitehnoloogiatega, et võimaldada sujuvat kogu ELi hõlmavat alternatiivkütuseid kasutavate sõidukite kasutamist.
            
            
               (5)CEN ja CENELEC teavitasid komisjoni standarditest, mida on soovitatav kohaldada L-kategooria mootorsõidukite laadimispunktide suhtes. Nende laadimispunktide suhtes tuleks kohaldada standardeid EN 62196-2 „Pistikud, pistikupesad, sõiduki-pistikühendused ja sõidukisisendid. Elektrisõidukite juhtivuslik laadimine. Kontaktsõrmedel ja -pesadel põhinevate vahelduvvooluseadiste mõõtmelise ühilduvuse ja vahetatavuse nõuded“ ja IEC 60884-1 „Kodumajapidamises ja muudes taolistes oludes kasutatavad pistikühendused“ – Osa 1: Üldnõuded“. Direktiivi 2014/94/EL II lisa punkti 1.5 tuleks seepärast vastavalt täiendada.
            
            
               (6)CEN ja CENELEC teavitasid komisjoni standarditest, mida on soovitatav kohaldada siseveelaevade kaldaäärse elektrivarustuse suhtes. Selle elektritoite suhtes tuleks kohaldada standardeid EN 15869-2 „Siseveesõidukid. Elektriühendus kaldaga kolmefaasilisel voolul 400 V, kuni 63 A, 50 Hz. – Osa 2: Kaldapealne üksus. Ohutusnõuded (muutmisel, et suurendada amprite arvu 63-lt 125-le)“ ja EN 16840 „Siseveesõidukid. Elektriühendus kaldaga kolmefaasilisel voolul 400 V, vähemalt 250 A, 50 Hz“. Direktiivi 2014/94/EL II lisa punkti 1.8 tuleks seepärast vastavalt täiendada.
            
            
               (7)CEN ja CENELEC teavitasid komisjoni standarditest, mida on soovitatav kohaldada surumaagaasi tanklate suhtes. Euroopa standard EN ISO 16923 „Maagaasi tanklad. CNG autotanklad“ hõlmab sõidukite jaoks mõeldud surumaagaasi tanklate projekteerimist, ehitust, käitamist, kontrollimist ja hooldust, sealhulgas seadmeid ning ohutus- ja kontrollivahendeid. Seda Euroopa standardit kohaldatakse ka tanklate selliste osade suhtes, kus maagaas on gaasilises olekus ning kus väljastatakse veeldatud maagaasist saadud surumaagaasi vastavalt standardile EN ISO 16924. Seda kohaldatakse ka biometaani, vääristatud kivisöekihi metaani ja veeldatud maagaasi aurustumisest (kohapeal või mujal) saadud gaasivarude suhtes. Standardi EN ISO 16923 elemente, millega tagatakse surumaagaasi tanklate ja sõidukite koostalitlusvõime, tuleks kohaldada surumaagaasi laadimispunktide suhtes. Direktiivi 2014/94/EL II lisa punkti 3.4 tuleks seepärast vastavalt täiendada.
            
            
               (8)CEN ja CENELEC teavitasid komisjoni standarditest, mida on soovitatav kohaldada veeldatud maagaasi tanklate suhtes. Euroopa standardi EN ISO 16924 „Maagaasi tanklad. LNG autotanklad“ kehtiv versioon hõlmab sõidukite jaoks mõeldud veeldatud maagaasi tanklate projekteerimist, ehitust, käitamist, kontrollimist ja hooldust, sealhulgas seadmeid, ohutust ja kontrollivahendeid. Selles määratakse ka kindlaks selliste tanklate projekteerimine, ehitus, käitamine, hooldus ja kontrollimine, kus tangitakse sõidukeid surumaagaasiga (veeldatud surumaagaasi tanklad), samuti määratakse kindlaks tankla ohutus- ja kontrolliseadmed ning spetsiaalsed veeldatud surumaagaasi tanklate seadmed. Euroopa standardiga on hõlmatud tanklad, millel on järgmised omadused: eraldi juurdepääs; avalik juurdepääs (iseteenindus või koos abiteenusega); mõõturiga ja mõõturita kütuse väljastamine; veeldatud maagaasi püsihoidlaga tanklad; veeldatud maagaasi liikuva hoidlaga tanklad. Euroopa standardi EN ISO 12617 „Maanteesõidukid. Veeldatud maagaasi tankimispesa. 3,1 MPa pesa“ kehtivas versioonis määratakse kindlaks veeldatud maagaasi tankimisdüüsid ja kütuse vastuvõtu seadmed, mis on ehitatud täielikult uutest ja kasutamata osadest ja materjalidest veeldatud maagaasi kasutavate maanteesõidukite jaoks. Veeldatud maagaasi tankimispesa koosneb, kui see on kohaldatav, kütuse vastuvõtu seadmest ja selle kattest (paigaldatud sõidukile) ning düüsist. Seda Euroopa standardit kohaldatakse üksnes seadmete suhtes, mille suurimaks töörõhuks on ette nähtud 3,4 MPa (34 baari) ning mis kasutavad sõidukikütusena veeldatud maagaasi ja millel on standardsed ühilduvad komponendid. Standardi EN ISO 16924 elemente, millega tagatakse veeldatud maagaasi tanklate koostalitlusvõime, ja standardi EN ISO 12617 elemente, millega määratakse kindlaks tankimispesade kirjeldused, tuleks kohaldada veeldatud maagaasi tanklate suhtes. Direktiivi 2014/94/EL II lisa punkti 3.2 tuleks seepärast vastavalt täiendada. 
            
            
               (9)CEN ja CENELEC teavitasid komisjoni standarditest, mida on soovitatav kohaldada siseveelaevade või merelaevade tanklate suhtes. Euroopa standardis EN ISO 20519 „Veesõidukid ja meretehnoloogia. Veeldatud maagaasi kütusena kasutavate veesõidukite punkerdamise spetsifikatsioonid“ tehakse vahet merelaevade ja siseveelaevade tanklatel. Merelaevade puhul, mis ei ole hõlmatud rahvusvahelise koodeksiga veeldatud gaasi mahtlastina vedavate laevade ehituse ja seadmete kohta, peavad veeldatud maagaasi tanklad vastama standardile EN ISO 20519. Samas siseveelaevade veeldatud maagaasi tanklad peaksid vastama standardile EN ISO 20519 (osad 5.3–5.7) üksnes koostalitlusvõime eesmärgil. Euroopa standardit EN ISO 20519 tuleks kohaldada merelaevade tanklate suhtes ja sama Euroopa standardit (osad 5.3–5.7) tuleks kohaldada siseveelaevade terminalide suhtes. Direktiivi 2014/94/EL II lisa punkti 3.1 tuleks seepärast vastavalt täiendada.
            
            
               (10)CEN ja CENELEC teavitasid komisjoni standardist, mida on soovitatav kohaldada gaasilist vesinikku väljastavate vesinikutanklate ja tankimisprotokollide suhtes. Euroopa standardi EN 17127 „Välitingimustes paiknevad vesinikutanklad, mis väljastavad gaasilist vesinikku, ja tankimisprotokollide lisamine“ kehtiv versioon hõlmab sõidukitele gaasilise vesiniku tankimiseks mõeldud tanklate projekteerimise, ehituse, käitamise, kontrollimise ja hoolduse koostalitlust. Standardis EN 17127 kirjeldatud koostalitlusvõime nõudeid tuleks kohaldada vesinikutanklate suhtes ning sama Euroopa standardit tuleks kohaldada asjaomaste tankimisprotokollide suhtes. Direktiivi 2014/94/EL II lisa punkte 2.1 ja 2.3 tuleks seepärast vastavalt muuta.
            
            
               (11)CEN ja CENELEC teavitasid komisjoni standardist, mida soovitatakse kohaldada, et määrata kindlaks vesinikutanklate poolt maanteesõidukitele väljastatava vesiniku kvaliteediomadused. Euroopa standardi EN 17124 „Vesinikkütus. Tootekirjeldus ja kvaliteedi tagamine. Prootonvahetusmembraaniga kütuseelemendi rakendused maanteesõidukitele“ kehtiv versioon hõlmab vesinikkütuse kvaliteediomadusi ja vastavat kvaliteedi tagamist, et tagada prootonvahetusmembraaniga kütuseelemendiga maanteesõidukite süsteemidele väljastatava vesinikutoote ühtsus. Tuleks kohaldada Euroopa standardit EN 17124, milles määratakse kindlaks vesinikutanklate poolt väljastatava vesiniku kvaliteediomadused. Direktiivi 2014/94/EL II lisa punkti 2.2 tuleks seepärast vastavalt muuta.
            
            
               (12)CEN ja CENELEC teavitasid komisjoni sellest, et Euroopa standardit EN ISO 17268 „Maismaasõidukite gaasilise vesinikuga tankimise ühendusseadmed“ soovitatakse kohaldada mootorsõidukite gaasilise vesinikuga tankimiseks mõeldud tankimispesade suhtes. Seega on oluline viia lõpule mootorsõidukite gaasilise vesinikuga tankimiseks mõeldud tankimispesade sertifitseerimine kooskõlas standardiga EN ISO 17268. Kui see protsess on lõpule viidud, peaksid mootorsõidukite gaasilise vesinikuga tankimiseks mõeldud tankimispesad vastama standardile EN ISO 17268. Direktiivi 2014/94/EL II lisa punkti 2.4 tuleks seepärast vastavalt muuta.
            
            
               (13)CEN ja CENELEC teavitasid komisjoni, et Euroopa standardit EN ISO 14469 „Maanteesõidukid. Surumaagaasi tankimispesa“ tuleks kohaldada surumaagaasi tankimispesade / kütuse vastuvõtu seadmete suhtes. Direktiivi 2014/94/EL II lisa punkti 3.3 tuleks seepärast vastavalt muuta.
            
            
               (14)Konsulteeriti säästva transpordi foorumi eksperdirühmaga ja Reini laevaliikluse keskkomisjoniga (CCNR), kes andsid nõu Euroopa standardite kohta, mis on käesoleva komisjoni delegeeritud määruse objektiks. 
            
            
               (15)Seega peaks komisjon direktiivi 2014/94/EL vastavalt täiendama ja muutma, osutades CENi ja CENELECi koostatud Euroopa standarditele.
            
         
         
            
               (16)Kui tuleb kehtestada uued direktiivi 2014/94/EL II lisas kindlaks määratud tehnilised kirjeldused või neid komisjoni delegeeritud määrustega ajakohastada või täiendada, tuleb järgida 24-kuulist üleminekuaega. 
            
            
               (17)Käesoleva määrusega tuleks lisada mõne liikmesriigi taotlusel tehtud ajakohastamised L-kategooria mootorsõidukite laadimispunktide, siseveelaevade kaldaäärse elektrivarustuse ning veesõidukite veeldatud maagaasi tanklate puhul, ning CENi ja CENELECi väljatöötatud uued muudatused maagaasi- ja vesinikuvarustuse standardite puhul. Seepärast tuleks komisjoni delegeeritud määrus (EL) 2018/674 tunnistada kehtetuks,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
            
            
               L-kategooria mootorsõidukite laadimispunktid 
            
            
               L-kategooria mootorsõidukite laadimispunktide suhtes, millele on viidatud direktiivi 2014/94/EL II lisa punktis 1.5, kohaldatakse järgmisi tehnilisi kirjeldusi:
            
            
               –1.
                     Võimsusega kuni 3,7 kVA L-kategooria mootorsõidukite jaoks ette nähtud üldkasutatavad vahelduvvoolu-laadimispunktid varustatakse koostalitluse võimaldamiseks vähemalt ühega järgmistest:
            
            
               –a)
                     3a-tüüpi pistikupesad või sõiduki-pistikühendused, mida on kirjeldatud standardis EN 62196-2 (3. laadimisviisi jaoks);
            
            
               –b)
                     pistikupesad, mis vastavad standardile IEC 60884-1 (1. või 2. laadimisviisi jaoks).
            
            
               –2.
                     Võimsusega üle 3,7 kVA L-kategooria mootorsõidukite jaoks ette nähtud üldkasutatavad vahelduvvoolu-laadimispunktid varustatakse koostalitluse võimaldamiseks vähemalt 2. tüüpi pistikupesade või sõiduki-pistikühendustega, mida on kirjeldatud standardis EN 62196-2.
            
            
               Artikkel 2 
            
            
               Siseveelaevade kaldaäärne elektrivarustus 
            
            
               Siseveelaevade kaldaäärse elektrivarustuse suhtes, millele on viidatud direktiivi 2014/94/EL II lisa punktis 1.8, kohaldatakse järgmist tehnilist kirjeldust:
            
            
               Siseveelaevade kaldaäärne elektrivarustus peab olenevalt energianõuetest vastama standardile EN 15869-2 või standardile EN 16840.
            
            
               Artikkel 3
            
            
               Mootorsõidukite surumaagaasi tanklad 
            
            
            
               Surumaagaasi tanklate suhtes, millele on viidatud direktiivi 2014/94/EL II lisa punktis 3.4, kohaldatakse järgmist tehnilist kirjeldust:
            
            
               Tankimisrõhk (töörõhk) on 20,0 MPa (200 baari) 15 °C juures. Temperatuuri korrigeerimisega on suurimaks tankimisrõhuks lubatud 26,0 MPa, nagu on kirjeldatud standardis EN ISO 16923 „Maagaasi tanklad. CNG autotanklad“.
            
            
               Artikkel 4
            
         
         
            
               Mootorsõidukite veeldatud maagaasi tanklad
            
            
               Mootorsõidukite veeldatud maagaasi tanklate suhtes, millele on viidatud direktiivi 2014/94/EL II lisa punktis 3.2, kohaldatakse järgmisi tehnilisi kirjeldusi:
            
            
               Tankimisrõhk peab olema madalam kui sõiduki paagi suurim lubatud töörõhk, nagu on kirjeldatud standardis EN ISO 16924 „Maagaasi tanklad. Veeldatud maagaasi tanklad sõidukite jaoks“.
            
            
               Tankimispesa omaduste suhtes kohaldatakse standardit EN ISO 12617 „Maanteesõidukid. Veeldatud maagaasi tankimispesa. 3,1 MPa pesa“.
            
            
               Artikkel 5
            
            
               Siseveelaevade või merelaevade tanklad 
            
            
               Siseveelaevade või merelaevade tanklate suhtes, millele on viidatud direktiivi 2014/94/EL II lisa punktis 3.1, kohaldatakse järgmisi tehnilisi kirjeldusi:
            
            
               Merelaevade puhul, mis ei ole hõlmatud rahvusvahelise koodeksiga veeldatud gaasi mahtlastina vedavate laevade ehituse ja seadmete kohta, peavad veeldatud maagaasi tanklad vastama standardile EN ISO 20519.
            
            
               Siseveelaevade puhul peavad veeldatud maagaasi tanklad vastama standardile EN ISO 20519 (osad 5.3–5.7) üksnes koostalitluse eesmärgil.
            
            
               Artikkel 6
            
            
               Direktiivi 2014/94/EL II lisa muudetakse järgmiselt: 
            
            
               punkt 2.1 asendatakse järgmisega: 
            
            
               „2. 1. Välitingimustes paiknevad vesinikutanklad, mis väljastavad mootorsõidukite kütusena kasutatavat gaasilist vesinikku, peavad vastama standardis EN 17127 „Välitingimustes paiknevad vesinikutanklad, mis väljastavad gaasilist vesinikku, ja tankimisprotokollide lisamine“ kirjeldatud koostalitlusvõime nõuetele.“;
            
            
               punkt 2.2 asendatakse järgmisega:
            
            
               „2.2. Vesinikutanklate väljastatava mootorsõidukitel kasutatava vesiniku kvaliteediomadused peavad vastama standardis EN 17124 „Vesinikkütus. Tootespetsifikaat ja kvaliteedi tagamine. Prootonvahetusmembraaniga kütuseelemendi rakendused maanteesõidukitele“ kirjeldatud nõuetele; standardis on kirjeldatud ka meetodeid, millega tagatakse vesiniku kvaliteedi nõuetele vastavus.“;
            
            
               punkt 2.3 asendatakse järgmisega:
            
            
               „2.3. Tankimisalgoritm peab vastama standardi EN 17127 „Välitingimustes paiknevad vesinikutanklad, mis väljastavad gaasilist vesinikku, ja tankimisprotokollide lisamine“ nõuetele.“;
            
            
               punkt 2.4 asendatakse järgmisega:
            
            
               „2.4. Kui standardi EN ISO 17268 kohaste tankimispesade sertifitseerimine on lõpule viidud, peavad mootorsõidukite tankimispesad gaasilise vesiniku tankimiseks vastama standardile EN ISO 17268 „Maismaasõidukite gaasilise vesinikuga tankimise ühendusseadmed“.“;
            
            
               punkt 3.3 asendatakse järgmisega:
            
         
         
            
               „3.3. Tankimispesa omadused peavad vastama standardis EN ISO 14469 „Maanteesõidukid. Surumaagaasi tankimispesa“ esitatud nõuetele.“.
            
            
               Artikkel 7
            
            
               Komisjoni delegeeritud määrus (EL) 2018/674 tunnistatakse kehtetuks. 
            
            
               Artikkel 8
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates [OP: Palun sisestada kuupäev: 24 kuud pärast jõustumist].
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 13.8.2019
            
            
               
                     presidendi eest
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 316, 14.11.2012, lk 12.
               
               
                  
                     (2)
                  
                  
                        M/533, komisjoni 12. märtsi 2015. aasta rakendusotsus C(2015) 1330.
                  
               
               
                  
                     (3)
                  
                        ELT L 307, 28.10.2014, lk 1.
               
               
                  
                     (4)
                  
                        Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
               
               
                  
                     (5)
                  
                        M/533 – komisjoni 12. märtsi 2015. aasta rakendusotsus C(2015) 1330 final standardimistaotluse kohta, mis on esitatud Euroopa standardiorganisatsioonidele Euroopa Parlamendi ja nõukogu määruse (EL) nr 1025/2012 kohaselt Euroopa alternatiivkütuste taristu alaste standardite koostamise kohta.